  Анжелика Тихонова корреспондент Удмуртиын 8-11 классъёсын дышетскисьёслэсь Юрий Перевощиков нимо визьбур вожвылъяськонэ куриськонъёссэс кутыны кутскизы. Со сярысь Удмурт кун университетлэн пресс-службаез ивортӥз. Туэ вожвылъяськонэз Удмуртилэн кунлыкезлы 100 ар тырмонлы сӥзизы Конкурс кык люкетэн ортчоз. Нырысетӥез 23-29 шуркынмонэ онлайн амалэн радъяськоз. Отчы Удмуртиысь, Татарстанысь, Башкириысь, Пермь шаерысь но Марий Элысь дышетскисьёс пыриськыны быгатозы. Соос экономикая, обществознаниея но удмурт кылъя тестъёс гожтозы. Вожвылъяськонэ пыриськон понна школаос кык адямилэсь командаос кылдытыны кулэ (котькуд класслэсь). Одӥг школалэсь ньыль команда яке тямыс адями пыриськыны быгатэ. Конкурсэ пыриськон понна 18-тӥ шуркынмонозь  пусйиськыны кулэ Кыкетӥяз – офлайн люкетаз - онлайн вожвылъяськонын вормисьёсты ӧтчалозы. Пумиськонзы 11-тӥ толсуре Удмурт кун университетын ортчоз. Таяз люкетэ потэм пиналъёс творческой междисциплинарной уж быдэстозы. Вожвылъяськонлэн валатэтэныз (положениеныз) татын тодматскыны луоз. Пусъём, «Интеллектуальное многоборье им. Ю. С. Перевощикова» улосвылкуспо вожвылъяськон быгатонлыко но тунсыкъяськись пиналъёсты шараян, пусъён но азинтон, ӵошатскон пыр тодонлыкъёссэс муромытыны мылкыд сётон, эскерон ужъёсы кыскон понна но Удмурт кун университетлэсь школаосын кусыпъёссэ юнматон понна ортчытӥське. Тодэ вайытом, кылем арын та вожвылъяськонэ 130 пиналъёс пыриськизы вал. Тегъёс: Дышетон Ижкар нылпиос Удмуртия вожвылъяськон  